Samuel Colt

**Samuel Colt** (19 a viz Gouere 1814 - 10 a viz Genver 1862 e Hartford (Connecticut, Stadoù-Unanet), eo an den a werzhas ar revolver modern kentañ e 1835. Ennañ e lakaed ar boledoù, ar poultr du hag an emorsoù en un daboulin, da lavaret eo ur granenn dro enni meur a doull (kambr) a yae pep hini d'e dro da genglotañ gant ar c'hanol hag ar reizhiad skeiñ, a seurt ma c'halled tennañ buan. Ar mont en-dro-se a voe implijet goude e meur a arm. 

## An armoù
Samuel Colt a ijinas ur revolver a anvas Colt Paterson : e-keit ma karger anezhi e troe ar granenn hag en em gave an toulloù (kambreier) karget e-tal ar c'hanol. Ar revolverioù Colt Paterson kentañ a voe produet e 1836. Kambret e oant er c'halibr .36 meutad ha pemp tenn e oa o zaboulin. Gwerzhet e voent da vorlu Texas, rak d'ar mare-se e oa ar Stad o paouez dont da vezañ ur republik dizalc'h, hag he Rangers en em ganne a-enep d'ar Vec'hikaned ha d'an Indianed. An embregerezh krouet gant Colt evit produiñ an arm e 1836, anvet Patent Arms Company, a oa diazezet e Paterson (New-Jersey). Freuzstal a reas e 1842. 

E 1846 e kenlabouras Colt gant ar c'habiten Samuel Hamilton Walker hag e tapjont ur gevrat : 1000 pistolenn-dro Colt, kemmet diwar c'houlenn Walker, hag a roas e ali e anv an arme stadunanat. Ar Colt Walker (1847) a oa heñvel ouzh an armoù a voe savet goude-se (nebeut-tre a dammoù lem-laka, pontig stag ouzh an dornikell dindan, kranenn 6 kambr dezhi). E daboulin a oa hir a-walc'h evit lakaat e pep hini eus he c'hambreier 3,25 g poultr du hag ur boled krommvegek kalibr .44. He c'hanol a rae 229 mm. 2 kg a oa e bouez pa oa goullo. 

A-drugarez d'ar werzh-se e c'hellas Colt lakaat produiñ pistolennoù-tro modernoc'h evit ar Paterson. Krouiñ a reas ivez ivez ar revolver Colt Holster Pistol 1848 (arm kentañ ar rummad Dragoon, kalibr .44, kanol 20 cm hirder). Skañvoc'h evit ar revolver Walker e oa, hag implijet e voe gant ar rejimantoù marc'hegiezh. 

Revolverioù kalibr .3 ha skañvoc'h (betek 70% nebeutoc'h evit ar revolver Walker) a voe krouet ivez : ar Colt Baby Dragoon (1847-1848, 5 tenn, gant ur pontig eeun a-dreñv) hag ar Colt Baby Dragoon Pocket 1849 (5 pe 6 tenn, pontig ront). Implijet e vezent dreist-holl gant tud voutin, poliserien, kannaded ha kompagnuniezhioù rederigoù. Etre 1848 ha 1873 e savas embregerezh Colt war-dro 331.000 *Pocket Revolvers.* 

E 1851 e voe krouet ar revolver Colt 1851 Navy (kalibr .36) anvet ivez *Belt Model* (dre ma oa bihanoc'h hag aesoc'h da zougen ouzh ar gouriz), hag a voe e-touez an armoù-dorn gwerzhet ar muiañ en XIX kantved (215 000 anezho). D'an 23 a viz Genver 1851 e teuas a-benn ar c'habiten Dansan da dizhout ur gwenn a oa da ouzhpenn 28 metr dezhañ gant e bistolenn-dro Navy. 

E 1860 e voe savet ar revolver Colt 1860 Army hag a gemeras plas ar rummad *Dragoon*. A-fet kalibr e oa heñvel (.44) met a-fet pouez e oa 30% skañvoc'h. Ar Colt 1860 Army, 1861 Navy ha 1862 Police (kalibr .36) a voe an armoù diwezhañ hep kartouchennoù produet gant an embregerezh.

## Pennadoù kar

* ar Colt's Manufacturing Company, an embregerezh krouet gant Samuel Colt, a zo anezhañ hiziv an deiz c'hoazh.

## Liammoù diavaez
*  Buhez Samuel Colt
*  *[https://www.radiofrance.fr/franceculture/podcasts/toute-une-vie/samuel-colt-1814-1862-l-homme-qui-arma-l-amerique-8659689 Samuel Colt (1814-1862) : l’homme qui arma l’Amérique]*, 58'48, France Inter, 03/10/2020

## Levrlennadur

*  CASANOVA Daniel, *[https://www.openscience.fr/IMG/pdf/iste_techinn21v6n4_5.pdf Samuel Colt, une légende américaine]*, Open Science, 2021, 13 p.
*  WILSON R.L., *Colt une légende américaine*, EPA, 1995, 405 p., ISBN 9782851202864